РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/119-21

8. април 2021. године

Б е о г р а д

ЗАПИСНИК

10. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ,

ТУРИЗАМ И ЕНЕРГЕТИКУ, ОДРЖАНЕ 6. АПРИЛА 2021. ГОДИНЕ

 Седница је почела у 11 часова и 10 минута.

 Седницом је председавао Верољуб Арсић, председник Одбора.

 Поред председника, седници су присуствовали чланови Одбора: Тихомир Петковић, Весна Стамболић, Снежана Петровић, Наташа Љубишић, Зоран Томић, Ивана Поповић, Ана Белоица и Угљеша Марковић.

 Седници су присуствовали заменици одсутних чланова Одбора: Гојко Палалић (заменик члана Одбора Драгомира Карића), Бранимир Јовановић (заменик члана Одбора Јасмине Каранац), Адријана Пуповац (заменик члана Одбора Оливере Недељковић), Милош Банђур (заменик члана Одбора Крста Јањушевића), Дијана Радовић (заменик члана Снежане Пауновић) и Мина Китановић (заменик члана Одбора Илије Животића, заменика председника Одбора).

 Седници нису присуствовали чланови Одбора Александра Томић и Војислав Вујић, нити њихови заменици.

 Седници су, на позив председника, присуствовали: Стеван Никчевић, државни секретар у Министарству трговине, туризма и телекомуникација и Оливера Јоцић, помоћник министра трговине, туризма и телекомуникација.

 На предлог председника, Одбор је једногласно утврдио следећи

Д н е в н и р е д

1. Разматрање Основе за закључивање Споразума о партнерству, трговини и сарадњи између Републике Србије и Уједињеног Краљевства Велике Британије и Северне Ирске, Заједничке декларације у вези са трилатералним приступом правилима о пореклу и Заједничке декларације о вези између Протокола о Ирској/Северној Ирској и Споразума о партнерству, трговини и сарадњи, ради давања сагласности за привремену примену Споразума до ступања на снагу, коју је поднела Влада (10 број 337-588/21 од 2. априла 2021. године).

**ПРВА ТАЧКА ДНЕВНОГ РЕДА -** РАЗМАТРАЊЕ ОСНОВЕ ЗА ЗАКЉУЧИВАЊЕ СПОРАЗУМА О ПАРТНЕРСТВУ, ТРГОВИНИ И САРАДЊИ ИЗМЕЂУ РЕПУБЛИКЕ СРБИЈЕ И УЈЕДИЊЕНОГ КРАЉЕВСТВА ВЕЛИКЕ БРИТАНИЈЕ И СЕВЕРНЕ ИРСКЕ, ЗАЈЕДНИЧКЕ ДЕКЛАРАЦИЈЕ У ВЕЗИ СА ТРИЛАТЕРАЛНИМ ПРИСТУПОМ ПРАВИЛИМА О ПОРЕКЛУ И ЗАЈЕДНИЧКЕ ДЕКЛАРАЦИЈЕ О ВЕЗИ ИЗМЕЂУ ПРОТОКОЛА О ИРСКОЈ/СЕВЕРНОЈ ИРСКОЈ И СПОРАЗУМА О ПАРТНЕРСТВУ, ТРГОВИНИ И САРАДЊИ, РАДИ ДАВАЊА САГЛАСНОСТИ ЗА ПРИВРЕМЕНУ ПРИМЕНУ СПОРАЗУМА ДО СТУПАЊА НА СНАГУ

 Чланом 8. став 1. Закона о закључивању и извршавању међународних уговора прописано је да Влада, изузетно, по добијању сагласности надлежног одбора Народне скупштине, може овластити делегацију Републике Србије да прихвати да се међународни уговор који се потврђује, у целини, или поједине његове одредбе, могу привремено примењивати до његовог ступања на снагу, као и да поступак потврђивања овог међународног уговора мора бити покретнут у року од 30 дана од датума његовог потписивања.

 У уводном излагању Стеван Никчевић, државни секретар у Министарству трговине, туризма и телекомуникација, истакао је да су односи Србије и Уједињеног Краљевства и Северне Ирске до 31. децембра 2020. године били регулисани Споразумом о стабилизацији и придруживању. Након изласка Уједињеног Краљевства из Европске Уније, настала је потреба да се регулишу трговински и економски односи Србије са том заједницом. Економски односи Србије и Уједињеног Краљевства су дуги скоро 200 година. Неопходно је у што краћем року применити споразум који би омогућио да економски односи остану на истим принципима који су важили кроз Споразум о стабилизацији и придруживању. Неопходно је да се билатерално регулише даља економска сарадња са Уједуњеним Краљевством, што је у обостраном интересу, имајући у виду чињеницу да робна и економска размена расте из године у годину. Робни промет је 2016. године прешао ниво од пола милијарде евра. Према подацима за 2019. годину, трговинска размена Србије са Уједињеним Краљевством је била око 557 милиона евра. Србија од 2016. године остварује суфицит у робној размени са Уједињеним Краљевством, који је у 2019. години износио око 94 милиона евра. Уједињено Краљевство је трећи партнер у трговини услугама. Србија је у трговини услугама зарадила око 872 милиона. Суфицит који је Србија остварила у тој размени је изузетно значајан и износи око 164 милиона евра на нивоу укупне економске сарадње. Неопходно је сачувати повољан амбијент за економска улагања у наредном периоду. Неопходно је да Споразум, који омогућава да се економска сарадња настави и сачува, што пре ступи на снагу. Изнето је уверење да ће се у наредном периоду након потписивања Споразума наставити тренд остваривања суфицита у размени са овом технолошки развијеном земљом. Циљ је да се кроз Споразум обезбеди погодан амбијент за наставак улагања компанија из Уједињеног Краљевства.

 У дискусији, народни посланици су изнели ставове и мишљења.

 Изнето је да се ради о континуитету односа који су били регулисани Споразумом о стабилизацији и придруживању са Европском унијом, након што је Уједињено Краљевство напустило Европску Унију. Неопходно је било да се направи споразум између Србије и Уједињеног Краљевства, којим ће бити регулисано све што је и раније било регулисано. Истакнуто је да је ВБ Србији, изван ССП, дала повластице у извозу воћа, поврћа и одређене количине вина. Дата је подршка споразуму и изнето је да споразум представља континуитет у привредној, трговинској и економској сарадњи са Уједињеним Краљевством.

 Изнета је подршка привременој примени споразума јер се на брз и ефикасан начин решава проблем у привредној и економској сарадњи са Уједињеним Краљевством, имајући у виду последице услед пандемије Корана вируса. Скренута је пажња на чињеницу да се на тржиште тешко враћа када се изгуби позиција на тржишту, имајући у виду конкуренцију која брзо преузима и контакте и тржиште. Изнето је мишљење да је брзом реакцијом Министарства трговине, туризма и телекомуникација спречено да потенцијални инвеститори одустану од улагања.

 У дискусији су учествовали Верољуб Арсић, Милош Банђур и Стеван Никчевић.

 Одбор је једногласно одлучио да да сагласност Влади Републике Србије за привремену примену Основе за закључивање Споразума о партнерству, трговини и сарадњи између Републике Србије и Уједињеног Краљевства Велике Британије и Северне Ирске, Заједничке декларације у вези са трилатералним приступом правилима о пореклу и Заједничке декларације о вези између Протокола о Ирској/Северној Ирској и Споразума о партнерству, трговини и сарадњи, до њиховог ступања на снагу.

 „У складу са чланом 8. Закона о закључивању и извршавању међународних уговора („Службени гласник РС“, број 32/13) и чланом 54. Пословника Народне скупштине („Службени гласник РС“, број 20/12 – пречишћен текст), а у вези са дописом Владе Републике Србије 05 Број: 337-2893/2021-1 од 2. априла 2021. године,

 Одбор за привреду, регионални развој, трговину, туризам и енергетику, на седници одржаној 6. априла 2021. године, донео је следећу

О Д Л У К У

1. Даје се сагласност Влади Републике Србије за привремену примену Основе за закључивање Споразума о партнерству, трговини и сарадњи између Републике Србије и Уједињеног Краљевства Велике Британије и Северне Ирске, Заједничке декларације у вези са трилатералним приступом правилима о пореклу и Заједничке декларације о вези између Протокола о Ирској/Северној Ирској и Споразума о партнерству, трговини и сарадњи, до њиховог ступања на снагу.
2. Ову Одлуку доставити Влади Републике Србије, на даљу надлежност.
3. Ову Одлуку доставити председнику Народне скупштине, ради информисања.

ПРЕДСЕДНИК

Верољуб Арсић

О б р а з л о ж е њ е

 Дописом 05 Број: 337-2893/2021-1 Влада Републике Србије је 2. априла 2021. године доставила Народној скупштини Основу за закључивање Споразума о партнерству, трговини и сарадњи између Републике Србије и Уједињеног Краљевства Велике Британије и Северне Ирске, Заједничке декларације у вези са трилатералним приступом правилима о пореклу и Заједничке декларације о вези између Протокола о Ирској/Северној Ирској и Споразума о партнерству, трговини и сарадњи, ради давања сагласности за привремену примену Споразума до ступања на снагу, у складу са чланом 8. став 1. Закона о закључивању и извршавању међународних уговора.

 Чланом 8. став 1. Закона о закључивању и извршавању међународних уговора прописано је да Влада, изузетно, по добијању сагласности надлежног одбора Народне скупштине, може овластити делегацију Републике Србије да прихвати да се међународни уговор који се потврђује, у целини, или поједине његове одредбе, могу привремено примењивати до његовог ступања на снагу, као и да поступак потврђивања овог међународног уговора мора бити покретнут у року од 30 дана од датума његовог потписивања.

 Након разматрања предлога Владе, Одбор за привреду, регионални развој, трговину, туризам и енергетику, закључио је да постоје разлози за привремену примену Основе за закључивање Споразума о партнерству, трговини и сарадњи између Републике Србије и Уједињеног Краљевства Велике Британије и Северне Ирске, Заједничке декларације у вези са трилатералним приступом правилима о пореклу и Заједничке декларације о вези између Протокола о Ирској/Северној Ирској и Споразума о партнерству, трговини и сарадњи, до њиховог ступања на снагу. Споразумом ће се, након иступања Уједињеног Краљевства из Европске уније и престанка примене ССП на односе Србије и УК од 1. јануара 2021. године у том контексту, обезбедити нови правни оквир за регулисање укупних билатералних односа, ради задржавања претходно успостављеног нивоа сарадње у свим областима.

 У складу са наведеним, Одбор за привреду, регионални развој, трговину, туризам и енергетику, одлучио је да да сагласност Влади да се Основа за закључивање Споразума о партнерству, трговини и сарадњи између Републике Србије и Уједињеног Краљевства Велике Британије и Северне Ирске, Заједничке декларације у вези са трилатералним приступом правилима о пореклу и Заједничке декларације о вези између Протокола о Ирској/Северној Ирској и Споразума о партнерству, трговини и сарадњи, привремено примењују до њиховог ступања на снагу.“

 Седница је закључена у 11 часова и 28 минута.

 Седница је преношена у live stream-у и тонски снимана, а видео запис се налази на интернет страници Народне скупштине.

 СЕКРЕТАР ПРЕДСЕДНИК

Александра Балаћ Верољуб Арсић